b'\n_START_ARTICLE_\nVicente Quiles Fuentes\n_START_SECTION_\nBiografia\n_START_PARAGRAPH_\nNascut a Elx, en acabar els seus estudis va comen\xc3\xa7ar a treballar a la f\xc3\xa0brica d\'espardenyes familiar Viuda de Gaspar Quiles, i com era costum en l\'\xc3\xa8poca, es va afiliar al Frente de Juventudes i a Falange Espa\xc3\xb1ola, de la que en seria membre del Consell Local i des de 1958 regidor de l\'Ajuntament amb els alcaldes Jos\xc3\xa9 Ferr\xc3\xa1ndez Cruz i Luis Doll y Juan. En 1966, va accedir a l\'alcaldia com a cap local del Movimiento Nacional. En 1964 i 1971 tamb\xc3\xa9 fou President de la Mutualitat Patronal Il\xc2\xb7licitana. _NEWLINE_En el temps en qu\xc3\xa8 va ser regidor de Parcs i Jardins, tenia el costum de visitar els jardins del Parc Municipal gaireb\xc3\xa9 tots els matins, fins i tot abans que sort\xc3\xads el sol, costum que va continuar en la seva etapa com alcalde i fins i tot despr\xc3\xa9s de ser-ho._NEWLINE_Durant la seva etapa com a alcalde, li va tocar viure a causa del "boom" de la fabricaci\xc3\xb3 de cal\xc3\xa7at, el gran increment de poblaci\xc3\xb3, que en 1966 era de 68.000 habitants i va arribar als 175.000 en 1979, triplicant el cens de la ciutat en aquests anys._NEWLINE_Sent alcalde es van construir molts col\xc2\xb7legis p\xc3\xbablics i instituts. Entre ells el Col\xc2\xb7legi Jos\xc3\xa9 Antonio, declarat experimental, que despr\xc3\xa9s passaria a anomenar-se El Palmerar, i va passar a la condici\xc3\xb3 de col\xc2\xb7legi pilot, una aut\xc3\xa8ntica novetat a escala nacional. Tamb\xc3\xa9 la construcci\xc3\xb3 de la Ciutat Esportiva d\'Altabix._NEWLINE_No obstant aix\xc3\xb2, els seus assoliments m\xc3\xa9s importants van ser dos, primer el projecte de soterrament del ferrocarril, considerada com l\'obra del segle, que va acabar amb la separaci\xc3\xb3 de la ciutat per un mur protector a banda i banda de les vies del ferrocarril i un altre va ser la canalitzaci\xc3\xb3 i urbanitzaci\xc3\xb3 dels vessants del riu Vinalop\xc3\xb3 al seu pas per la ciutat._NEWLINE_No es va presentar a les eleccions municipals espanyoles de 1979 perqu\xc3\xa8 no creia en el sistema democr\xc3\xa0tic i va seguir afiliat a Falange Espa\xc3\xb1ola._NEWLINE_La seva \xc3\xbaltima aparici\xc3\xb3 en p\xc3\xbablic va ser el dia 14 de setembre de 2006, durant la presentaci\xc3\xb3 del llibre Vicente Quiles. Un alcalde que pens\xc3\xb3 en futuro, del catedr\xc3\xa0tic i escriptor il\xc2\xb7licit\xc3\xa0, Diego Garc\xc3\xada Castany, on es narra la seva vida en les diverses facetes tant pol\xc3\xadtiques com a industrials._NEWLINE_Va morir el 4 de febrer de 2008 als 82 anys a la seva ciutat natal. El 2011 l\'alcaldessa d\'Elx Mercedes Alonso Garc\xc3\xada va rebatejar l\'Avinguda del Ferrocarril amb el nom d\'Avinguda de Vicente Quiles.'